Onsdag aften blev Beredskab Hjørring orienteret om et olieudslip omkring Liver Å. Et uheld der nu er under kontrol.

Meldingen om olieudslippet kom efter mørkets frembrud, og derfor var det svært at vurdere omfanget af olieudslippet onsdag aften. - Miljøvagten blev tilkaldt, og der blev hurtigt konstateret, at der lugtede af olie i Rakkerby Å, der er et tilløb til Liver Å. Udslippet blev sporet over på den anden side af åen ved Aalborgvej, siger Charlotte Rønn, der er Teamleder ved Team Erhverv i Hjørring Kommune. I dag er årsagen til olieudslippet blevet fundet, og Hjørring Kommune har styr på situationen. - Dieselolien kommer fra en rendegraver, der har arbejdet tæt på åen. Her er der gået hul på en slange, hvor olien så via et dræn er løbet ned i åen, siger Charlotte Rønn og fortsætter. - Lodsejeren er ved at få styr på situationen, og det er ikke slemt, det der er sket. Der ligger ikke døde fisk i åen, og det er ikke sådan, at vi er i højeste alarmberedskab, siger Charlotte Rønn. Der er lagt flydespærring ud i åen, der forhindre olien i at sprede sig, og på et møde klokken 13 vil Hjørring Kommune tage stilling til, hvordan man vil agere i forhold til at få olien op af åen.